- Cinta Keu Nanggroe Termasuk Iman
Oleh: T.A. Sakti
Assalamu’alaikum hai bohru pirak
Saleum meusigak sambot nibak lon
Trok lon saweuelom aduen ngon Cutkak
Lam nadham rancak kisah lon suson
Nanggroe geutanyoe bri Ilahon Haq
Tamah meusigak nibak thon keu thon
Dum pembangunan rata jeub sawak
Pat reuloh rusak geupeugot rampong
Jalan lam gampong rata ka lagak
Oh muto dijak hanle seungkoe lhong
Muge bloe- publoe trok meusak garak
Ba ija sawak jibloe boh jagong
Di muge mulieng meuron-ron dijak
Pineung ruek-masak lagot meukeupong
Pisang meumu-mu boh u riek cong bak
Hantom le apak pade lam karong
Asai phui tuleung hareukat galak
Pula pisang wak timon ngon jagong
Peue saja lagot yum pih meusigak
Rakyat dum rancak rumeh dan tumbon
Nibak peumimpin geutanyoe ajak
Beuna geutem jak tamong lam gampong
Rakyat lam gampong seumangat neugrak
Ngat maken ramphak neubantu tulong
Boeh neu cikalon hai Bapak-bapak
Miyup teuratak yum barang gampong
Yum barang “keude’ ji ek meugrak-grak
Yum barang ‘awak” rab sabe jitron
Gampong Pisang Bucue Paloh Jeurala
Jalan Keumala rhot u Tongpudeng
Haba ka rancong lon sambong sigra
Tapi syeedara ujong meulaen
Ulon keumarang hantom biasa
Tapi teucoba lon bareng-bareng
Seuen seuen sigeutu lon ija-ija
Kadang syeedara panyot di lon len
Sira lon duek-duek lon kira-kira
Dang malam jula oh jeuet lhom tabeng
Loncok keuretah nyang na di para
Pulupen sigra daweut lon peutren
Kisah keu Nanggroe nyang that lon cinta
INDONESIA bukon Nanggroe Kleng
Naggroe that luah indah lagoina
Leubeh 3.000 na pulo meujandreng
Pulo nyang luah ulon calitra
Nyang phon Sumatera- Jawa geunireng
Ngon Kalimatan luah that raya
Irian Jaya pulo keu tabeng
Sulawesi Ceram Maluku teuma
Bali Madura Lombok di sampeng
Bangka Belitung Timur Sumbawa
Flores Sumba Tidore canden
Roti Ternate Buru seureuta
Keunan dum geuba PKI deungkeng
Dum biek PKI sinan geusingkla (dulu-red)
Geuyue keureuja deungon diseuplen
Han ek lon kisah wahe syeedara
Kalon lam PETA keudroe Dek canden
Sabab gothat le kon dua tiga
INDONESIA luah that polem
Jumlah penduduk wahe syeedara
185 juta kureueng tan mungkin
Nyang paleng rapat sideh di Jawa
Jummeulah jiwa hana ngon bandeng
Di dalam Nanggroe meumacam agama
Kristen Budha Hindu dan laen
Agama Islam nyang that mulia
Peumeluk jih na meujuta lusen
Sayang Tongpudeng uteuen raya that
Le that boh langsat di Indrapuri
Bah laju haba jinoe lon sambat
Dang-dang hai sahbat masak ie kupi
Seujak Meurdeka Nanggroe beurdaulat
Urusan geumat le Menteri-Menteri
Meunan keuh bagoe meutingkat-tingkat
Meunurot babat akai Tuhan bri
Tingkat Propinsi Gubernur nyang mat
Miyup nyan meuhat mat le Bupati
Di Kecamatan Urusan Camat
Tiep Gampong meuhat Keuchik & Waki
Nyang peutheuen Nanggroe sibagoe alat
Tantra meupangkat deungon Polisi
Tantra udara laot ngon darat
Ureueng nyan siap peutheun neugeri
Kanto DPR duek waki rakyat
Sibagoe adat nanggroe demokrasi
Bandum ureueng nyan peutimang rakyat
Ureueng peuteupat kanan ngon kiri
Buet Undang-undang kanun ngon adat
Ureueng nyan meuhat teuma awasi
Ureueng nyan lisek ceureudek geuthat
Peutimang rakyat rata jeub seugi
Seubagoe cunto lon boh si ayat
Nyangka talihat keudroe teuh akhi
Undang-Undang perkawinan jinoe hai sahbat
Kajeut keu adat seuluroh neugeri
Hukom meukawen jinoe meuceh that
Haroh beuteupat han jeuet beurangkri
Agam nyang jumoh peurumoh le that
Ka payah that-that tipee ngon janji
Han jeuet meukawen rata jeub teumpat
Ban dilee meuhat hana soe sudi
Pat nyang deuh Dara boh mieng meukilat
Kenan geucawat geutinggai Nyak Ti
Na padum lawet di sinan teutap
Leumah lom leugat nyang mirah bibi
Nyang puteh kuneng hidong mancong that
Gigoe meukilat langgoi be guci
Keunan le laju Teungku geupeurap
Meusyen geuthat-that keu inong tari
Teuma di sinan hana treb lambat
Hana jan siat teumaleuek lagi
Taleuek teumaleuek kri-kri nyang hajat
Aneuk rata pat jeuoh ngon wali
Tinggai keuh aneuk dalam mengriet that
Pajoh hareukat Ma sidroe nyang bri
Ma nyang bri bu keu aneuk jasad
Di ayah kaplat seutot beurahi
Let kuwah leumak di ayah leugat
Geutiek le siat meunyo ka basi
Kon ka takalon baroekon sahbat
Rab rata teumpat meunan teurjadi
Nibak masa nyoe hanjeuet le meuhat
Jadeh geuikat meunyo ta ungki
Taleuek ngon pasah pih ka payah that
Syarat sigo brat baro geurasi
Ngat teuka inseueh hate beuteutap
Bek roh mudah that cre suami-istri
Babandum hai nyan E wareh sahbat
Untuk muslihat tanyoe seundiri
Di Pomeurintah kaseb geusasat
Kon maksud jahat tanyoe geutaki
Meunan keuh cunto kalheueh lon surat
Le laen meuhat hana lon rawi
Dum peraturan laot ngon darat
Nyang sidang meuhat DPR akhi
Geuduek DPR wahe hai sahbat
Propinsi Pusat tingkat Bupati
Di tingkat satu buhu lon sambat
Urosan geumat tingkat propinsi
Seuluroh Nanggroe laot ngon darat
DPR Pusat ureueng awasi
Meunan keuh ragam meutingkat-tingkat
Meunurot babat ban bak posisi
DPR Pusat teuma meurangkap
Saboh treuk meuhat Lembaga Tinggi
Geukheun MPR geuduek di Pusat
Ureueng nyan keuh mat tingkat tertinggi
Anggota MPR le peue meusapat
DPR Pusat dan laen lagi
Utusan daerah keunan meurangkap
Golongan meuhat rata jeub seugi
(Sumber: Majalah PUAN no. 40/1994 dalam
Rubrik “Ranub Sigapu” halaman 33-34).
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn luo_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn min_Latn